Diari Oficial de la Generalitat Valenciana


Sumari del DOGV 9647, del 25-07-2023 (2023/7788)

RESOLUCIÓ de 28 de març de 2023, del director general de Qualitat i Educació Ambiental, per la qual es formula informe d'impacte ambiental del Projecte de transformació agrària per a cultiu de garroferes de 106 parcel·les localitzades en els polígons 40 i 44 del terme municipal de Llíria (València). Expedient: (2837898) 133/2022/AIA.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9647

Data del DOGV
:   25-07-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/7788


Data del document
:   28-03-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 28 de març de 2023, del director general de Qualitat i Educació Ambiental, per la qual es formula informe d'impacte ambiental del Projecte de transformació agrària per a cultiu de garroferes de 106 parcel·les localitzades en els polígons 40 i 44 del terme municipal de Llíria (València). Expedient: (2837898) 133/2022/AIA. [2023/7788]  
  
«Informe d'impacte ambiental  
Expedient: (2837898) 133/2022/AIA.  
Projecte: Transformació agrària per a cultiu de garroferes.  
Titular: Peymar Agrícola, SL.  
Òrgan substantiu: Ajuntament de Llíria.  
Localització: 106 parcel·les localitzades en els polígons 40 i 44 del terme municipal de Llíria (València).  
  
Antecedents i tramitació administrativa  
Amb data 13.09.2021, va tindre entrada en aquest Servei d'Avaluació d'Impacte Ambiental (d'ara en avant, òrgan ambiental), procedent de la Direcció Territorial de València, una sol·licitud d'estimació d'impacte ambiental del Projecte de transformació agrària per a cultiu de garroferes, que Peymar, SL, promovia en 130 parcel·les dels polígons 40 i 44, totes del terme municipal de Llíria (València).  
Amb data 05.04.2022, aquest òrgan ambiental va emetre requeriment. En aquest, s'indicava que el projecte, segons l'annex II de la Llei 21/2013, de 9 de desembre, d'avaluació ambiental (d'ara en avant, LEA), estaria sotmés al procediment d'avaluació d'impacte ambiental simplificada i no a estimació d'impacte ambiental. Així mateix, s'indicava que l'òrgan substantiu era l'Ajuntament de Llíria i no la Direcció Territorial de València (Secció Forestal). En el mateix ofici, es requeria que el promotor esmenara l'expedient, entre altres, i presentava els documents següents:  
- Informe previst en l'article 215.2 del Reial decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge.  
- Acreditació de disposar de dotació de recursos hídrics mitjançant concessió d'aigua subterrània per la Confederació Hidrogràfica del Xúquer (d'ara en avant, CHJ) o justificació de la seua sol·licitud o còpia de l'informe de l'Oficina de Planificació Hidrològica, si escau.  
- Pel que fa al document ambiental: els moviments de terres, modificació dels perfils del terreny, descripció dels desbrossaments a realitzar, informació sobre les parcel·les on es pretenia dur a terme l'actuació (taula amb indicació de polígon, parcel·la, referència cadastral, superfície cadastral, incendis forestals, classificació segons PATFOR i superfície (ha), superfície parcel·la agrícola (ha), transformació de secà a regadiu, usos del sòl segons SIGPAC.  
Amb data 06.10.2022, va tindre entrada en aquest òrgan ambiental documentació provinent de l'Ajuntament de Llíria (sol·licitud d'inici de l'avaluació d'impacte ambiental simplificada, autorització obra subterrània, informe prospecció arqueològica, projecte tècnic visat, estudi d'impacte ambiental visat). Atés que entre la documentació remesa no es trobaven els informes i documents esmentats en l'anterior requeriment efectuat per aquest òrgan ambiental, no era procedent l'inici de l'expedient d'avaluació d'impacte ambiental.  
Amb data 14.11.2022, aquest òrgan ambiental va realitzar consulta a la Direcció Territorial de València (Secció Forestal), sense rebre informe en data d'aquesta resolució.  
Amb data 27.01.2023, aquest òrgan ambiental reitera el requeriment efectuat el 06.10.2022.  
Amb data 14.02.2023, l'òrgan substantiu remet a aquest òrgan ambiental, entre altres, la documentació següent:  
- Ofici de data 07.10.2022 de la CHJ. Assenyala que amb data 28.09.2022, l'Oficina de Planificació Hidrològica va emetre informe favorable a la concessió d'aigües subterrànies per al projecte objecte d'aquesta resolució, amb un volum sol·licitat de 129.700 m³/any.  
- Ofici de data 03.11.2022 de la CHJ, mitjançant el qual es comunica l'anunci d'informació pública de la concessió aigües subterrànies per al projecte. Del contingut d'aqueix ofici es desprén que la concessió d'aigua per al sistema de reg localitzat és d'un volum màxim anual de 127.500 m³/a (i aquest és inferior al sol·licitat inicialment, en eliminar-se una parcel·la de la superfície de reg) i un cabal màxim instantani de 28,52 l/s.  
- Informe de data 29.12.2022 en matèria d'agricultura, emés per la secció de millora rural de la Direcció Territorial de València. Informa que l'ús, activitat i aprofitament per als quals se sol·licita informe sí que estan vinculats a l'activitat agrària de l'explotació; considera que l'actuació no compta amb els drets de reg pertinents, per la qual cosa les actuacions no resulten adequades ni precises; no valora les edificacions previstes en entendre que l'Ajuntament no ha sol·licitat informe.  
  
- Llista de parcel·les, amb indicació de la superfície forestal i agrícola a transformar.  
Amb data 01.12.2022 (exp. 194/2022/AIA), s'emet informe d'impacte ambiental favorable del projecte de reaprofundiment del sondeig existent en la partida de La Herrada en el polígon 40, parcel·la 17, al terme municipal de Llíria, consistent en el reaprofundiment des dels 100 m actuals fins als 250 m, per a obtindre la dotació d'aigua necessària per al reg de les parcel·les objecte del projecte d'aquesta resolució. Segons el qual, l'actuació proposada no tindrà efectes significatius sobre el medi ambient i no requerirà una avaluació d'impacte ambiental ordinària.  
Amb data 06.03.2023, es publica en el DOGV (núm. 9547) un anunci d'extracte del contingut de la decisió d'autorització de l'obra subterrània consistent en el reaprofundiment del sondeig autoritzat al terme municipal de Llíria (exp. ASOSUB/2021/161. L'emplaçament del sondeig autoritzat es localitza en la partida de La Herrada en el polígon 40, parcel·la 17, al terme municipal de Llíria, i es reaprofundirà des dels 100 m actuals fins als 250 m).  
Amb data 27.01.2022, l'Ajuntament de Llíria emet un informe en el qual considera que l'actuació consistent en la conversió agrícola de secà a regadiu per a cultiu de garrofera és compatible amb el planejament urbanístic en l'emplaçament proposat, així com l'obra subterrània per a captació d'aigües, la construcció per a albergar un capçal de reg d'uns 28 m² i la instal·lació solar fotovoltaica per a autoconsum.  
  
Amb data 15.02.2023, la Direcció General de Cultura i Patrimoni emet un informe favorable.  
La informació continguda en l'expedient aporta elements de judici suficients per a continuar amb el procediment d'avaluació d'impacte ambiental simplificada.  
  
Criteris ambientals  
Per a l'emissió d'aquest informe d'impacte ambiental, de conformitat amb l'article 47 de la Llei 21/2013, s'han tingut en compte els criteris de l'annex III d'aquesta.  
  
Característiques del projecte  
L'activitat que es pretén dur a terme és una transformació de terreny forestal a agrícola (unes 13,34 ha) i la transformació agrícola de secà a regadiu (unes 51,52 ha), i la transformació total a regadiu és d'unes 64,86 ha. L'espècie triada és la garrofera disposada en intensiu i reg per degoteig. La transformació es desenvoluparà en un total de 106 parcel·les dels polígons 40 i 44 del terme municipal de Llíria (València).  
  
La majoria de les parcel·les compten amb plantació tradicional de garroferes. Amb l'objectiu d'augmentar la producció agrícola ecològica de garroferes, el promotor projecta la conversió del cultiu de garroferes actualment en extensiu i secà a una plantació de garroferes en intensiu.  
  
A més de la transformació agrícola, es preveu l'execució de les obres complementàries següents:  
- Construcció d'una caseta per a albergar el capçal de reg.  
- Instal·lació de plaques solars fotovoltaiques per a autoconsum d'uns 300 mòduls fotovoltaics, amb una potència de 165 kWp.  
- Aprofundiment a 250 m d'un sondeig ja existent (parcel·la 17, polígon 40), situat en la partida de La Herrada del terme municipal de Llíria (objecte de projecte a part, amb informe d'impacte ambiental i núm. d'expedient 194/2022/AIA).  
Quant a les obres complementàries a realitzar, el capçal de reg albergarà els elements presents en el sistema de bombament com són: estació de filtratge, automatització, fertirrigació i elements de control i mesura.  
Les característiques del capçal de reg són les següents: els tancaments seran de blocs de formigó, sobre els quals es donarà suport a una coberta inclinada a una aigua de panell de sandvitx. Se situarà en la parcel·la 17 del polígon 40. Ocuparà una superfície d'uns 28,04 m² i la superfície construïda serà d'uns 100 m².  
La xarxa de reg adoptarà una tipologia de xarxa ramificada, consistent en una xarxa principal de la qual deriven les canonades secundàries que van cap a cadascun dels sis (6) sectors. Les canonades secundàries connecten amb el punt de subministrament establit en la canonada terciària de cada subunitat. Les canonades primàries segueixen els marges de camins o límits de les parcel·les. D'altra banda, quant a les canonades secundàries se segueix el mateix criteri que en les primàries, considerant la ubicació de les canonades terciàries i el seu punt de subministrament. Les canonades seran de PVC, de diferents diàmetres i l'amplària de les rases necessàries per a la construcció de la xarxa de reg estarà determinada pel diàmetre d'aquestes.  
La parcel·la en la qual s'ubicarà el pou no compta amb cap tipus de subministrament elèctric, per la qual cosa es preveu una instal·lació solar fotovoltaica d'autoconsum composta per 300 mòduls de potència 165 kWp, que donarà subministrament a la bomba d'extracció d'aigua del pou, a la bomba de fertirrigació, a l'estació de filtratge, als elements de control i al sistema de monitoratge. Els panells fotovoltaics s'instal·laran sobre la coberta de la construcció del capçal de reg i part sobre el sòl en la mateixa parcel·la en què es troba la construcció.  
  
Durant la fase d'explotació, s'utilitzarà aigua per al reg per degoteig, que serà únicament de suport, de manera que s'assegure una adequada producció. L'aigua provindrà del sondeig.  
No es generaran aigües residuals ni durant la construcció ni l'explotació.  
  
Ubicació del projecte  
La transformació es desenvoluparà en un total de 106 parcel·les dels polígons 40 i 44, del terme municipal de Llíria (València). S'accedeix a les parcel·les des de l'autovia CV-35 en sentit Llíria des de València i la CV-380 cap a Casinos (oest) / Pedralba, agafant l'eixida cap a la via pista Llíria i continuant pel camí dels Salzes.  
L'emplaçament es troba en una zona classificada com a sòl no urbanitzable protegit (àrea de protecció paisatgística. Àrea de protecció ecològica i mediambiental).  
En les parcel·les del projecte hi ha terrasses i ribassos en determinades zones, que es rehabilitaran i mantindran la seua situació actual en el projecte. La majoria de les parcel·les presenten baixa vulnerabilitat d'aqüífers. Les parcel·les més septentrionals presenten risc d'erosió potencial molt alt i la majoria d'aquestes se situen en risc potencial molt baix i moderat.  
L'actuació es troba emmarcada en zona forestal no estratègica. Es troben ja transformades, majoritàriament amb cultius de garroferes tradicionals. Les illes de caràcter forestal es mantindran, i s'exclouen de la transformació les àrees de terreny forestal afectades per l'incendi produït l'any 1995.  
Quant a la vegetació existent en les parcel·les es mantindrà una coberta vegetal de manera que es mantinga la humitat en el sòl (i s'optimitza així, també, el reg).  
Relatiu al patrimoni cultural, no hi ha afecció sobre cap element arquitectònic amb la consideració de bé d'interés cultural o bé de rellevància local, pròxims a la transformació agrària i qualsevol d'aquests es troba retirat de l'actuació. Durant la prospecció realitzada, no s'ha pogut constatar l'existència d'altres jaciments arqueològics. Quant al patrimoni etnològic, no hi ha afecció a les vies pecuàries. Pel que fa a les restes paleontològiques, no es registren restes en l'àrea d'actuació.  
  
Hi ha perillositat geomorfològica (tàlvegs i barrancs de fons pla) que afecten diverses parcel·les del polígon 44.  
El lloc està allunyat d'espais naturals protegits i espais pertanyents a la Xarxa Natura 2000.  
  
Característiques del potencial impacte  
Segons consta en l'expedient, l'Oficina de Planificació Hidrològica de la CHJ (competent a emetre informe sobre la compatibilitat de les actuacions proposades pels usuaris amb el Pla hidrològic de conca) va emetre un informe favorable a la concessió d'aigües subterrànies sol·licitada per la mercantil. Per tant, en el moment en què es resolga la concessió, es disposarà de l'aigua de reg necessària per a escometre l'actuació.  
Els impactes generats en la fase d'obres seran els derivats de la construcció de les xarxes de reg i el capçal i els hidrants i altres elements de la instal·lació, que produiran efectes ambientals sobre el sòl com ara la compactació, i serà poc probable que puguen arribar a tindre efectes ambientals de consideració.  
Durant aquesta fase es produirà un augment de l'emissió de sorolls, gasos contaminants i partícules en suspensió (pols) a l'atmosfera que seran, així mateix, temporals. Aquests efectes poden minimitzar-se amb el correcte manteniment de la maquinària d'obres i el regatge de la zona de trànsit de la maquinària.  
El sòl podrà ser afectat per abocaments accidentals procedents de la maquinària, i altres procedents de les zones d'apilament de materials. L'estudi d'impacte ambiental ha previst mesures preventives que impediran que les substàncies contaminants afecten el sòl. En cas de succés accidental, es procedirà a la contenció i retirada dels residus i la seua gestió a través de gestors autoritzats.  
No es produirà afecció sobre hàbitats d'interés. L'eliminació de la vegetació en els camps de cultiu per a la instal·lació de la xarxa de reg generarà un impacte moderat sobre la vegetació, que podrà corregir-se una vegada finalitzen la fase d'obres. La principal mesura preventiva proposada és respectar les illes forestals que queden envoltades pel cultiu de garrofera.  
No s'esperen efectes rellevants sobre la fauna en no haver-se identificat espècies d'interés en l'àmbit de l'actuació.  
Els impactes sobre el paisatge més visibles els constituiran el capçal de reg, les plaques solars fotovoltaiques i les arquetes necessàries. L'impacte es valora com a moderat.  
De l'estudi ambiental realitzat es poden extraure una sèrie de recomanacions per a potenciar l'aparició d'impactes positius i evitar, minimitzar o compensar els negatius. Aquestes són, entre altres:  
Durant la fase de construcció:  
- Abalisament de la zona d'obres.  
- Delimitar sobre el terreny àrees protegides i excloses mitjançant perímetres visibles i coneguts pels treballadors que executen les obres. Aquest punt fa especial referència a la superfície afectada per l'incendi forestal i en la qual no es realitzarà cap tipus de transformació.  
  
- A causa de la possibilitat que apareguen zones de nidificació d'espècies sensibles en la zona del projecte, es fa recomanable la realització d'una revisió de la fauna reproductora abans de l'execució del projecte.  
  
- Reduir al mínim la necessitat de moviments de terres i planificar-los de manera que s'aprofite al màxim el conjunt de terres, buscant l'equilibri entre excavacions i rebliments. La instal·lació de reg està previst dur-la a terme de manera aèria i evitar amb això moviments de terres.  
- Protecció de la vegetació que evite afeccions a exemplars arboris i illes de vegetació a respectar en l'actuació durant la realització de les obres. S'eliminarà la vegetació estrictament necessària.  
- Situar les zones d'apilament de residus pròximes als camins existents i amb les mesures de protecció del sòl necessàries.  
- La maquinària i els vehicles utilitzats en l'obra hauran de complir les especificacions sobre emissions de gasos a l'atmosfera que estableix la normativa vigent.  
- Manteniment de la maquinària en condicions adequades per a evitar possibles accidents com l'abocament d'olis o altres substàncies.  
- Integració paisatgística del capçal de reg mitjançant cromatismes semblants als existents en l'entorn o incloent-hi una pantalla d'arbratge amb espècies presents en l'àmbit de l'actuació.  
- Retirada, apilament, conservació i recuperació de terra vegetal. Disposar de la capa fèrtil de terra per a la seua posterior utilització en la restauració i recuperació de sòls en aquestes parcel·les.  
- Les zones en les quals s'hagen produït compactacions a causa de l'estada i el pas de maquinària hauran de ser restaurades mitjançant subsolatge i/o llaurada.  
Durant la fase d'explotació, les mesures a adoptar seran les següents, entre altres:  
- Ajust i control del consum d'aigua, tant per a fer un ús responsable com per a evitar infiltracions i arrossegaments.  
- Foment de les pràctiques de cultiu adequades i optimització del cicle productiu.  
- Caracterització del sòl i coneixement del contingut en nutrients.  
  
- Planificació, selecció, control i ús eficient i apropiat de fertilitzants i fitosanitaris.  
- Gestió de residus tant després de la neteja del sistema de filtratge com d'envasos de productes agroquímics que es puguen generar. Respectant la dosi i els terminis recomanats per a cada producte. Delimitar una zona per a l'emmagatzematge dels residus generats.  
- No realitzar tractaments en dies de vent per a evitar la dispersió ni regar després d'aquests.  
L'estudi d'impacte ambiental inclou el programa de vigilància ambiental, el qual estableix un sistema per a garantir el compliment de les indicacions i de les mesures previstes per a previndre, corregir i, si escau, compensar, els impactes ambientals, tant en la fase d'execució com en la d'explotació.  
Avaluats els impactes ambientals identificats, i després de la proposta de mesures protectores i correctores, tenint en compte l'absència d'impacte crítics i la compensació dels existents, l'impacte global del projecte es considera com a compatible, de manera condicionada a l'execució de les mesures indicades.  
  
Consideracions jurídiques  
El projecte constitueix un supòsit d'avaluació d'impacte ambiental simplificada, d'acord amb l'article 7.2 de la Llei 21/2103, de 9 de desembre, en concordança amb el grup 1 epígraf c) 2n i epígraf d) del seu annex II (projectes de transformació a regadiu o de drenatge de terrenys, quan afecten una superfície superior a 10 ha i projectes per a destinar àrees naturals, seminaturals o incultes a l'explotació agrícola que no estiguen inclosos en l'annex I, amb una superfície superior a 10 ha).  
  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2 del títol II de la Llei 21/2013.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tot l'anterior, a proposta del Servei d'Avaluació d'Impacte Ambiental i amb el vistiplau del subdirector general de Qualitat i Educació Ambiental, fent ús de les atribucions que tinc, resolc:  
  
  
Primer  
Estimar que el projecte de transformació agrària per a cultiu de garroferes que promou Peymar Agrícola, SL, en 106 parcel·les localitzades en els polígons 40 i 44 al terme municipal de Llíria, sense perjudici de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a les previsions del projecte, del document ambiental i als termes d'aquest informe, i als condicionants ambientals següents:  
  
1. Es disposarà de la concessió d'aigües subterrànies de la CHJ per al reg de les parcel·les agrícoles, amb la dotació aprovada per l'organisme competent, prèviament a la posada en reg de l'explotació agrària.  
  
2. Si durant l'execució de les obres es trobaren restes paleontològiques, arqueològiques o etnogràfiques, el promotor haurà de comunicar el fet a la conselleria competent en patrimoni cultural de manera immediata, i adoptar les mesures pertinents per a la seua protecció i conservació.  
3. Atesa la localització de l'actuació, es considera com a zona d'influència forestal segons l'article 57 de la Llei 3/1993, forestal de la Comunitat Valenciana. Resulta per això aplicable el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció de riscos forestals a observar en l'execució de les obres i treballs que es desenvolupen en terreny forestal o als seus voltants.  
4. El promotor del projecte tindrà en compte la perillositat per inundació existent en l'àmbit, i hauran d'adaptar-se les infraestructures que ho requerisquen al que es disposa a l'article 21 de la normativa del PATRICOVA (Pla d'acció territorial sobre prevenció del risc d'inundació de la Comunitat Valenciana).  
5. Amb la finalitat de previndre la contaminació per abonaments o productes químics en cas d'avingudes, els productes i materials emmagatzemats en els capçals de reg hauran de romandre tancats i, en la mesura que siga possible, en zones on s'eviten fugues a l'exterior.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la seua publicació en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera procedit a l'autorització del projecte en el termini màxim de quatre anys des de la seua publicació, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs, sense perjudici dels que, si escau, siguen procedents en la via administrativa o judicial contra l'acte, si escau, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2103, de 9 de desembre.  
  
València, 28 de març de 2023.- El director general de Qualitat i Educació Ambiental: Joan Piquer Huerga.»